Pilot glemte å «skru av tenningen» - flyet flere timer forsinket
Feilen ble oppdaget da flyet fra Widerøe skulle klargjøres til avgang klokken 08.05 lørdag. Flyet som skulle fra Stavanger til Bergen var helt fullt, og de 78 passasjerene fikk beskjed om at de måtte belage seg på at juleferien ble utsatt. - Vi fikk vite at flyet hadde flatt batteri fordi piloten hadde glemt å skru av strømmen. Jeg synes det var et merkelig at dette kan skje, man skulle jo tro det sto på en sjekkliste, sier passasjer Pål Lohne. Ifølge Silje Brandvoll, informasjonssjef i Widerøe, skjedde det en feil under prosedyrene da flyet ble parkert fredag. Flyet ble koblet til en strømtilførsel på bakken, og en bryter til batteriet i cockpiten skal da skrus av. Dette ble ikke gjort. - Vanligvis ville dette ikke vært noe problem, men bakkestrømmen fungerte ikke. Fordi det står på varme i flyet om natten, ble batteriet tappet, forklarer Brandvoll. - Hvordan kunne dette skje?Lohne var på vei hjem fra Stavanger og jobben i Nordsjøen, og skulle hjem til familie og venner i Bergen. Flyet ble omkring tre timer forsinket, og fikk ny avgang klokken 11.10. - Julefeiringen ble utsatt bare noen timer, så for meg hadde fikk ikke forsinkelsen så store konsekvenser. Men stemningen blant passasjerene var ikke akkurat helt på topp, forteller han til VG. Ifølge Lohne måtte passasjerer til Bodø belage seg på å vente lenge med å reise hjem, mens andre som skulle videre fikk gjort om ruten sin.
Pål Lohne (23) var klar for å reise hjem til jul, men så fikk passasjerene på Stavanger Sola lufthavn beskjed om at flyet var tomt for strøm.